Næsten 100 har lejet bogbussen i Brønderslev

Som noget helt specielt i Danmark har alle i Brønderslev Kommune kunnet booke kommunens bogbus igennem de seneste 9 måneder. Projektet er nu evalueret og fortsætter. - Der har siden forsøgets start været knap 100 bookinger af bogbussen. De mest prominente gæster har været nogle af Christiansborgs politikere, mens nogle af de gladeste findes på specialinstitutioner for børn  og blandt børn i den kommunale dagpleje.  For dem er der åbnet en ny verden, fortæller projektleder Mette Krogh fra Brønderslev Kommune. Projektets grundfilosofi er, at det er kommunen, der skal komme ud til borgerne og ikke omvendt. Den idé fik leder af Brønderslev Bibliotek Bente Kristoffersen. - Vi havde en bogbus, som  holdt i garagen  om formiddagen . Og hvorfor skulle den blive der, når den ligeså godt kunne komme ud til dem, der kunne bruge den, siger Bente Kristoffersen. Det er nu besluttet at fortsætte projektet.